ΚΑΝΟΝΙΣΜΟΣ αριθ. 25 περί της χρηματοδοτήσεως της κοινής γεωργικής πολιτικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΟΙΚΟΝΟΜΙΚΗΣ ΚΟΙΝΟΤΗΤΟΣ,

Έχοντας υπόψη:

τις διατάξεις της συνθήκης περί ιδρύσεως της Ευρωπαϊκής Οικονομικής Κοινότητος, ιδίως τα άρθρα 40, 43 και 199 έως 209,

την πρόταση της Επιτροπής,

τη γνώμη της Συνελεύσεως,

Εκτιμώντας:

ότι η λειτουργία και η ανάπτυξη της κοινής αγοράς για τα γεωργικά προϊόντα πρέπει να συνοδεύονται από την καθιέρωση κοινής γεωργικής πολιτικής και ότι αυτή πρέπει να περιλαμβάνει ιδίως κοινή οργάνωση των γεωργικών αγορών-

ότι, για να καταστεί δυνατό στην κοινή αυτή οργάνωση να επιτύχει τους σκοπούς της, πρέπει να συσταθεί ένα Ευρωπαϊκό Γεωργικό Ταμείο Προσανατολισμού και Εγγυήσεων και να καθορισθούν οι όροι λειτουργίας αυτού-

ότι σε συνάρτηση προς την ίδρυση αυτού του Ταμείου και την εφαρμογή κοινής γεωργικής πολιτικής ανακύπτει η ανάγκη να θεσπισθούν ορισμένοι κοινοί κανόνες χρηματοδοτικής πολιτικής και πολιτικής επί του προϋπολογισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για να καταστεί δυνατό στην κοινή οργάνωση των γεωργικών αγορών να επιτύχει τους σκοπούς της, ιδρύεται ένα Ευρωπαϊκό Ταμείο Προσανατολισμού και Εγγυσήσεων, κατωτέρω ονομαζόμενο το "Ταμείο".

Το Ταμείο, αποτελεί μέρος του προϋπολογισμού της Κοινότητος.

ΤΙΤΛΟΣ I Στάδιο της ενιαίας αγοράς

Άρθρο 2

1. Τα έσοδα τα προερχόμενα από τις εισπραττόμενες εισφορές επί των εισαγωγών προελεύσεως τρίτων χωρών επιστρέφονται στην Κοινότητα και διατίθενται για κοινοτικές δαπάνες κατά τρόπο ώστε, τα κεφάλαια του προϋπολογισμού της Κοινότητος να περιλαμβάνουν τα έσοδα αυτά ταυτόχρονα με οποιαδήποτε άλλα έσοδα αποφασιζόμενα σύμφωνα με τους κανόνες της συνθήκης και τις συνεισφορές των Κρατών υπό τους προβλεπόμενους στο άρθρο 200 της συνθήκης όρους. Το Συμβούλιο θέτει έγκαιρα σε κίνηση την προβλεπόμενη στο άρθρο 201 της συνθήκης διαδικασία για την εφαρμογή των ανωτέρω διατάξεων.

2. Επειδή στο στάδιο της ενιαίας αγοράς τα συστήματα τιμών καθίστανται ενιαία και η γεωργική πολιτική είναι κοινοτική, οι οικονομικές συνέπειες που προκύπτουν, εξ αυτού του λόγου, καταλογίζονται στην Κοινότητα. Έτσι, χρηματοδοτούνται από το Ταμείο:

α) οι επιστροφές κατά την εξαγωγή προς τρίτες χώρες-

β) οι παρεμβάσεις που αποσκοπούν στη ρύθμιση των αγορών-

γ) οι κοινές ενέργειες που αποφασίζονται προκειμένου να πραγματοποιηθούν οι στόχοι, οι οποίοι καθορίζονται στο άρθρο 39 παράγραφος 1, εδάφιο α) της συνθήκης, συμπεριλαμβανομένων των αναγκαίων διαρθρωτικών τροποποιήσεων για την καλή λειτουργία της κοινής αγοράς, χωρίς οι ενέργειες αυτές να υποκαθιστούν τις δραστηριότητες της Ευρωπαϊκής Τραπέζης Επενδύσεων και του Ευρωπαϊκού Κοινοτικού Ταμείου.

ΤΙΤΛΟΣ II Μεταβατική περίοδος

Άρθρο 3

1. Είναι δυνατό να επιλεγούν για να πληρωθούν από το Ταμείο οι ακόλουθες δαπάνες:

α) οι επιστροφές κατά την εξαγωγή προς τρίτες χώρες, υπολογιζόμενες με βάση τις ποσότητες των καθαρών εξαγωγών και του ποσοστού επιστροφής του Κράτους μέλους, του οποίου η μέση επιστροφή είναι η πλέον χαμηλή, σύμφωνα με τις θεσπισθείσες διατάξεις των κανονισμών περί των προϊόντων αυτών-

β) οι παρεμβάσεις στην εσωτερική αγορά που έχουν σκοπό και λειτουργία ταυτοσήμους με εκείνους των επιστροφών που προβλέπονται στο εδάφιο α). Η ταυτότητα αυτή διαπιστώνεται, μετά από πρόταση της Επιτροπής, με απόφαση του Συμβουλίου, που αποφαίνεται ομόφωνα κατά τη διάρκεια του δευτέρου σταδίου και με ειδική πλειοψηφία στη συνέχεια-

γ) οι λοιπές παρεμβάσεις στην εσωτερική αγορά, που πραγματοποιούνται με βάση τους κοινοτικούς κανόνες. Οι όροι επιλογής των σχετικών δαπανών καθορίζονται, μετά από πρόταση της Επιτροπής, από το Συμβούλιο, που αποφαίνεται ομόφωνα κατά τη διάρκεια του δευτέρου σταδίου και με ειδική πλειοψηφία στη συνέχεια-

δ) οι αναλαμβανόμενες βάσει των κοινοτικών κανόνων ενέργειες για την πραγματοποίηση των σκοπών που καθορίζονται στο άρθρο 39, παράγραφος 1, εδάφιο α) της συνθήκης, συμπεριλαμβανομένων των διαρθρωτικών τροποποιήσεων οι οποίες καθίστανται αναγκαίες λόγω της αναπτύξεως της κοινής αγοράς. Οι όροι επιλογής των σχετικών δαπανών καθορίζονται, μετά από πρόταση της Επιτροπής, από το Συμβούλιο, που αποφαίνεται ομόφωνα κατά τη διάρκεια του δευτέρου σταδίου και με ειδική πλειοψηφία στη συνέχεια.

2. Η Επιτροπή υποβάλλει τις αρχικές προτάσεις για εφαρμογή των υποπαραγράφων β), γ) και δ) στις 30 Σεπτεμβρίου το αργότερο, με σκοπό να επιτρέψει την κοινοτική χρηματοδότηση των συναλλαγών που προβλέπονται σε αυτές τις υποπαραγράφους από το έτος 1962/63.

3. Από το πρώτο έτος, το Συμβούλιο, με βάση μια αναφορά της Επιτροπής, εξετάζει πως η κοινοτική χρηματοδότηση των εξαγωγικών κεφαλαίων, που προβλέπονται στην παράγραφο 1 υπό α), έχει επηρεάσει τον προσανατολισμό της παραγωγής και την ανάπτυξη των εξαγωγών.

Το Συμβούλιο, που αποφαίνεται ομόφωνα κατά το δεύτερο στάδιο, μετά από αίτηση ενός των Κρατών μελών ή της Επιτροπής, και στην συνέχεια με ειδική πλειοψηφία βάσει προτάσεως της Επιτροπής, δύναται να τροποποιήσει τα θεσπιζόμενα κριτήρια για την κοινοτική χρηματοδότηση των επιστροφών αυτών.

Το Συμβούλιο εξετάζει επίσης κατ' έτος, με βάση έκθεση της Επιτροπής, τις επιπτώσεις στην κοινή γεωργική πολιτική των κοινοτικών χρηματοδοτήσεων που προβλέπονται στην παράγραφο 1, εδάφια β), γ) και δ).

Άρθρο 4

Πριν παρέλθει το τρίτο έτος, το Συμβούλιο προβαίνει, με βάση έκθεση της Επιτροπής, σε συνολική εξέταση, που αφορά ιδίως την εξέλιξη του συνόλου των ενεργειών του Ταμείου, τη φύση των δαπανών αυτού, τους όρους επιλογής τους και την κατανομή των εσόδων του, ως επίσης και τις προόδους της εφαρμογής της κοινής γεωργικής πολιτικής και ιδίως τον προσανατολισμό της γεωργικής παραγωγής των Κρατών μελών, την προσέγγιση των τιμών και την ανάπτυξη των ενδοκοινοτικών συναλλαγών. Η εξέταση αυτή προηγείται των προς λήψη αποφάσεων κατ' εφαρμογή του άρθρου 5 παράγραφος 1 και του άρθρου 7 παράγραφος 2.

Άρθρο 5

1. Ως προς τις δαπάνες, που επιλέγονται δυνάμει του άρθρου 3, παράγραφος 1, εδάφια α), β) και γ), η συνεισφορά του Ταμείου καθορίζεται για τα τρία πρώτα έτη σε: ένα έκτο για το 1962/1963, δύο έκτα για το 1963/1964 και τρία έκτα για το 1964/1965. Από της 1ης Ιουλίου 1965 και μέχρι του τέλους της μεταβατικής περιόδου, οι συνεισφορές του Ταμείου αυξάνουν κανονικά κατά τρόπο ώστε, στο τέλος της μεταβατικής περιόδου, το σύνολο των επιλεξίμων δαπανών να χρηματοδοτείται από το Ταμείο. Εν όψει των αποτελεσμάτων της συνολικής εξετάσεως που προβλέπεται στο άρθρο 4, λαμβάνεται από το Συμβούλιο η αναγκαία απόφαση σύμφωνα με την προβλεπομένη στο άρθρο 43 της συνθήκης διαδικασία ψηφοφορίας.

2. Η συνεισφορά του Ταμείου στις δαπάνες που δύνανται να επιλεγούν δυνάμει του άρθρου 3, παράγραφος 1, εδάφιο δ), αντιπροσωπεύει, στο μέτρο του δυνατού, ένα τρίτο του ποσού που καθορίζεται κατ' εφαρμογή της παραγράφου 1.

Άρθρο 6

1. Το ποσό των διατιθεμένων στο Ταμείο κεφαλαίων τα οποία θα του επιτρέψουν να αντιμετωπίσει τις καθοριζόμενες ανωτέρω δαπάνες, καθορίζεται κατ' έτος από το Συμβούλιο κατά τη διαδικασία επί του προϋπολογισμού.

2. Τα καθοριζόμενα ετησίως ποσά δύνανται να αυξηθούν με απόφαση του Συμβουλίου, που αποφαίνεται κατά την αυτή διαδικασία.

Άρθρο 7

1. Τα έσοδα του Ταμείου κατά τη διάρκεια των τριών πρώτων ετών αποτελούνται από τις χρηματοδοτικές συνεισφορές των Κρατών μελών, υπολογιζόμενες κατά το πρώτο τους μέρος, σύμφωνα με τον προβλεπόμενο στο άρθρο 200 παράγραφος 1 της συνθήκης, μηχανισμό κατανομής και, κατά το δεύτερο μέρος τους, κατ' αναλογία των καθαρών εισαγωγών προελεύσεως τρίτων χωρών που πραγματοποιούνται από κάθε Κράτος μέλος.

Τα δύο τμήματα των συνεισφορών των Κρατών μελών καλύπτουν τα συνολικά έσοδα του Ταμείου, στις ακόλουθες αναλογίες:

"" ID="1">Κατά τον προβλεπόμενο στο άρθρο 200 παράγρ. 1 μηχανισμό> ID="2">100> ID="3">90> ID="4">90"> ID="1">Κατ' αναλογία των καθαρών εισαγωγών> ID="2">-> ID="3">10> ID="4">20">

2. Πριν τελειώσει το τρίτο έτος, εν όψει των αποτελεσμάτων της συνολικής εξετάσεως που προβλέπεται στο άρθρο 4, το Συμβούλιο, κατά την προβλεπόμενη στο άρθρο 200, παράγραφος 3 της συνθήκης διαδικασία, θεσπίζει, για την εξασφάλιση της προοδευτικής πορείας προς το καθεστώς της ενιαίας αγοράς, τους κανόνες που αφορούν τα έσοδα του Ταμείου και που ισχύουν από την 1η Ιουλίου 1965 και μέχρι το τέλος της μεταβατικής περιόδου.

Άρθρο 8

Υπό τους όρους που καθορίζονται σε κάθε ένα από τους κανονισμούς που αφορούν τα προϊόντα, ο παρών κανονισμός εφαρμόζεται στις αγορές των δημητριακών, του χοιρινού κρέατος, των αυγών και των πουλερικών από την 1η Ιουλίου 1962, στην αγορά των γαλακτοκομικών προϊόντων από την 1η Νοεμβρίου 1962, και αν είναι αναγκαίο σε άλλες αγορές από τις ημερομηνίες που θα καθορισθούν από το Συμβούλιο.

Ο παρών κανονισμός είναι δεσμευτικός ως προς όλα του τα μέρη και εφαρμόζεται άμεσα σε όλα τα Κράτη μέλη.

Έγινε στις Βρυξέλλες, στις 4 Απριλίου 1962.

Για το Συμβούλιο

Ο Πρόεδρος

M. COUVE de MURVILLE